
Carol Marinelli

Fragmenter av deg

Oversatt av Silje Andersen


Carol Marinelli fylte nylig ut et skjema der hun ble spurt om yrke. Etter alle disse årene var det fantastisk å kunne skrive «forfatter». Det neste spørsmålet handlet om hva hun gjorde når hun skulle slappe av. Carol klødde seg litt i hodet, men så skrev hun som sant var – «skriver». Det tredje spørsmålet var «Hvilke hobbyer har du?» Hun ville ikke virke fanatisk, eller – enda verre – kjedelig, og skrev «svømming og tennis» med fingrene i kryss bak ryggen. Men når klorvannet ødelegger stripene i håret hennes og det nærmeste hun har vært en tennisbane de siste årene, er Australian Open på tv, er det kanskje ikke så vanskelig å gjette det egentlige svaret?


Prolog

«I morgen er du sykepleier her!»

Fra ambulansen så Lina Edwards bort på lysene på Primary Hospital. Hun var tilbake i førersetet etter å ha overført en pasient til Akutten.

«Da blir det i hvert fall enklere å holde varmen.»

Det var en våt, kald torsdagskveld, og det hadde gått nærmest i ett siden skiftet startet. Brendan holdt kaffekruset hennes mens Lina satte opp det lange, fuktige svarte håret sitt igjen. De prøvde begge å få varmen i seg mens de tok en etterlengtet pause etter en lang og travel kveld.

Lina var ikke bare paramedisiner, men også sykepleier, og tok et og annet skift på legevakten. Slik beholdt hun sertifiseringen, samtidig som hun vedlikeholdt kunnskapene sine. «Kan hende du er der selv også», påpekte hun til kollegaen. Brendans kone, Alison, skulle føde deres første barn på sykehuset.

«Jeg håper det ikke blir før om tre uker», sa Brendan, «selv om jeg sverger på at Alison har hatt veer i det siste.»

«Det har du sagt i et par uker.» Lina smilte mens hun fjernet plasten på en eggesandwich.

«Hjelp», stønnet Brendan, og satte vinduet på gløtt. «Er det ikke egg, så er det tunfisk.»

«Hva har du?» spurte Lina. Mat var et ekstra viktig tema for tiden siden Brendan var på slankekur.

«Wrap med salat, et beger cottage cheese og en appelsin», sukket han, mens han sjekket telefonen for ørtende gang. «Hun var på tuppa før jeg dro på jobb i kveld.»

«Jeg er sikker på at Alison ringer deg hvis noe skjer. Lyset var ikke på da vi kjørte forbi.»

«Sant nok.»

Ambulansestasjonen deres lå i Vest-London, men de kjørte dit hvor skiftet tok dem, og av og til endte de opp på Primary, et stort sykehus i Nord-London i nærheten av der hvor Brendan og Alison bodde, og hvor Lina bodde før.

«Jeg lurer på hvem jeg kommer til å jobbe med i morgen», sa Brendan. «Håper det ikke blir Peter.»

«Perfekte Peter», stønnet Lina. Det var en stor sjanse for at hun måtte jobbe med ham når Brendan skulle ha pappaperm. Peter kunne også gjerne blitt kalt Pedantiske Peter. «Vel, hvis du ender opp med ham, må du bare huske på at det er midlertidig og at du får overtidsbetalt.»

«Gudene skal vite at jeg trenger det.»

«Jeg også», medgikk Lina. «Skiftet i morgen bidrar til betalingen for neste reise.»

«Igjen?»

Lina nikket. Det var ingenting hun elsket mer enn å komme seg vekk. Da kunne hun senke skuldrene, og tenke … eller ikke. Forholdet til familien var komplisert, romkameraten var fantastisk, men var der hele tiden, og jobben var stressende. Den krevde at hun var sikker på seg selv og tok kjappe avgjørelser, samtidig som det kunne være dørgende stille, som nå.

Lina fylte på energi ved å gå turer til fots, hvor enn toget førte henne. Men det var også en annen grunn til at hun var så rastløs for tiden. Hun vurderte å flytte fra London, og så på flere alternativer, selv om hun ikke hadde sagt det til noen. Snart måtte hun imidlertid fortelle det. Nå om dagen var hun stadig vekk på telefonen med banken og meglere, og Brendan hadde begynt å legge merke til det. Hun hadde dessuten søkt på en jobb i Newcastle, og trengte en referanse.

«Jeg har tenkt …» sa Brendan mens han stirret på wrap’en som om han håpet at den på mirakuløst vis ville inneholde ost og skinke.

«På hva da?»

«Kjærlighetslivet ditt.»

«Jeg har ikke noe kjærlighetsliv», sa Lina. «Så du kan spare hjernecellene. Jeg er helt ferdig med det. Menn er et mysterium jeg ikke ønsker å løse. Jeg har bestemt meg for å holde meg til Gretel.» Gretel var den kravstore, gamle katta hennes.

«Vær så snill …»

«Jeg tuller ikke», svarte Lina. «Det er flere måneder siden jeg har vært på date, og jeg har ikke tenkt å endre på det. Jeg er bare så lei av …» Stemmen døde bort, og hun kikket på Brendan mens hun lurte på om det var på tide å fortelle om planene sine.

«Av hva da?»

«Jeg vet ikke», sa Lina, og bestemte seg for ikke å si noe riktig ennå. Hun visste at Brendan ville prøve å fraråde det, så hun snakket heller om andre ting, som mangelen på bra single menn. «Jeg har blitt dumpa, sveket, blitt forlatt midt i et restaurantmåltid …»

De hadde jobbet sammen i mer enn to år, så Brendan visste alt om det heller katastrofale kjærlighetslivet hennes, akkurat som hun visste alt om hans og Alisons vanskelige prøverørsferd mot den forestående fødselen.

Men det var ting han ikke visste også.

Lina visste ikke om det skyldtes uflaks eller dårlige beslutninger, men hun var tjueni og hadde ikke hatt et eneste seriøst forhold; langt mindre en brutt forlovelse eller noe som helst annet verdt å snakke om. Bare forferdelige dater eller – og det var verre – fantastiske dater som førte til flere dater og så til sengs. Men når hun begynte å øyne håp, fant hun ut at han var utro, eller så ringte han ikke, eller det bare rant ut i sanden, eller hun fikk beskjed om at hun var for brysk, arbeidsnarkoman, ikke feminin nok …

«Jeg tror ikke det finnes flere bra menn», innrømte hun.

«Selvsagt gjør det det. Men du forventer alltid å bli skuffet. Alle er ikke som faren din, Lina …»

Alle vennene hennes visste om faren som hadde stukket av og flyttet langt bort, men de visste ikke hvor dypt arr det hadde etterlatt i hjertet hennes. Lina holdt de vondeste følelsene godt skjult. Alle trodde at hun var sint på faren, som forlot dem for å bo i Singapore, men sannheten var at hun simpelthen savnet ham, og at hun den dag i dag lurte på hva hun hadde gjort feil. Hvordan kunne en som liksom elsket henne, bare dra, og gjøre så lite for å holde kontakten?

Men i stedet for å si sannheten til Brendan, kom hun med et ubekymret svar om kjærlighetslivet som hun selv nesten hadde begynt å tro på. «Jeg orker bare ikke alt det der …»

«Du burde prøve nettdating», foreslo Brendan. Hun ristet på hodet, men han fortsatte. «Det var sånn jeg og Alison møttes.»

«Det visste jeg ikke!»

«Det er det smarteste jeg noen gang har gjort.»

«Jeg har prøvd det», innrømte Lina mens hun stirret ut av vinduet. Skyene hadde sprukket opp og hun så ut på den vakre mørkeblå fargen som preget himmelen rett før soloppgang. «Flere ganger.» Hun lo trøtt mens hun tenkte på alle timene romkameraten, som var kosmetolog, hadde brukt på å gjøre henne pen. Den bleke huden fikk et lag selvbruningskrem, krøllene ble rettet ut, de grønne øynene fikk falske vipper og bildet ble tatt i en vinkel som skulle virke slankende … «Shona dollet meg skikkelig opp før fotograferingen.»

«Det har du aldri nevnt.»

«Nei, fordi det ikke skjedde noe mer. Jeg fikk mange svar, men jeg er visst en skuffelse i levende live.»

«Bruk et bilde hvor du …»

«Jeg prøvde det også», avbrøt Lina, og tenkte på bildet hvor hun satt i turantrekk på en snødekt topp. «Hun er ikke i nærheten av like populær, i det minste ikke hos menn jeg synes er attraktive …»

Den typen menn hun likte, likte en annen type kvinne enn henne.

Lina tilbrakte mesteparten av livet på jobb, i kjeledress og med vernesko. På fridagene elsket hun å ta toget og utforske nye turstier. Det var ingen grunn til å bruke sminke, langt mindre høye hæler og glamorøse antrekk, og hun følte seg uansett ikke vel i slikt.

Hun vokste opp med brorens avlagte klær, og den eneste bekreftelsen på at hun var jente, var at moren trimmet det lange, svarte håret med saks, istedenfor å ta fram barbermaskinen, som hun gjorde med brødrene. De eneste sexy klærne hun hadde, var den omfattende samlingen av lekre, fargerike truser. Ikke at hun diskuterte det med Brendan.»

«Men la oss si at de liker selvstendige kvinner …» begynte hun.

«Det gjør de», forsikret Brendan henne, «selv om du er litt sjefete …»

«Jeg er selvsikker», korrigerte Lina ham. I hvert fall på jobben. «Ta en sandwich hvis du vil».

«OK, selvsikker, da», sa Brendan mens han forsynte seg med en sandwich. «Framfus.»

Og det var hun, selv om Brendan ikke visste at det var noe hun hadde måttet lære seg.

Hver eneste gang brødrene ertet henne, føltes det som et stikk, og moren, som Lina elsket, kunne i beste fall sies å være taktløs. Den eneste som virkelig forsto henne, var faren. Hun husket lange gåturer, mens moren og brødrene valgte å ligge på stranda eller være inne i feriehuset. Hun kunne fortelle faren om problemer på skolen, eller en venn som viste seg å ikke være en venn.

Hjertet brast da han dro, og hun hadde reist en mur rundt det.

Men den følsomme delen hadde kommet tilbake da hun var i praksis som sykepleier, og hun hadde flere ganger vurdert å slutte. Hun elsket å jobbe som paramedisiner, men under det siste studieåret var jobben ofte så tung at hun rett og slett hadde lurt på å hoppe av.

Lina husket godt kjipe skift, hvor hun gikk fra full krise til noe trivielt, og bare ville ta en pause og gråte. Hun hadde vendt seg til moren på jakt etter kloke ord og trøst, men det var ikke akkurat morens styrke. I stedet hadde hun tatt noen dagers ferie og vandret rundt i naturen for å samle tankene, og hadde gradvis innsett at hvis hun virkelig ville arbeide som paramedisiner, måtte hun bli mer herdet.

Den tøffe, selvsikre, hysterisk morsomme Lina hadde på sett og vis blitt normalen, men den versjonen av Lina som alle kjente, var ikke helt henne.

«Min siste date påsto at jeg snakket for mye om jobben», innrømte Lina.

«Alison sier at jeg ikke snakker om annet», sa Brendan, og Lina kunne ikke annet enn å le.

«Hva er det som er så morsomt?»

«På jobben snakker du kun om Alison og babyen …»

«Skyldig etter tiltale.»

Brendan smilte varmt, og Lina kjente en bølge av … ikke misunnelse, men tankefullhet. Hun hadde ingenting imot at han snakket konstant om den fantastiske Alison. Det ga henne faktisk tilbake troen  på menn.

Lina nærmet seg tretti, og var ganske oppgitt mens hun fortalte om tidligere dater til kollegaen. «Han forrige klaget mens jeg skiftet det punkterte dekket hans. Han mente at det satte ham i et dårlig lys som mann.»

«Haha», sa Brendan.

«Jeg har egentlig ingen hobbyer. Jeg trener ikke, for eksempel.»

«Du går.»

«Ja», sa Lina, «men jeg er lat. Husker du han jeg møtte som viste seg å drive med kappgang? Den daten tok nesten livet av meg!»

Brendan lo.

«Jeg er glad i mat, men selv det er vanskelig. Jeg er ingen feinschmecker akkurat …»

«Du liker kaker og puddinger …»

«Og sandwicher», la Lina til, «men kun sære kombinasjoner».

«Du liker antikvitetsbutikker», minnet Brendan henne på. «Selv om du kanskje burde utelate det fra biografien din, ellers tiltrekker du deg kun gamlinger.»

«Det gjør jeg allerede!» sukket Lina.

«Ta på litt sminke nå og da, drikk vin istedenfor øl …»

«Forsiktig nå», advarte Lina.

«Vær litt mer medgjørlig …» Nå ertet han henne virkelig. «Spør om han liker at du setter fram tøflene hans.» Han snudde seg og smilte. «Bare vær deg selv, Lina.»

Det var et godt råd i teorien, men å være seg selv så ikke ut til å være bra nok. Hun skulle til å ta til motmæle, men det var noe med den blå timen, det lille øyeblikket før soloppgang, som fikk en til å gå litt dypere.

Kanskje skyldtes det at Brendan hadde blitt en skikkelig god venn.

Eller kanskje hun bare var trøtt, men uansett innrømmet Lina noe svært personlig. «Jeg tror det vil være enda verre …»

«Hva?» sa Brendan og rynket pannen.

«Å være helt og fullt deg selv, og så bli forlatt.»

«Hvilken lege er på vakt i kveld?»

Overlege Garth Hughes laget seg en kopp te på tekjøkkenet ved siden av personalrommet, mens han lyttet til nattskiftet som skravlet i vei.

«Huba», sa May, som var ansvarlig sykepleier, med sin tykke, irske aksent til en av juniorlegene. «Jeg så henne i garderoben.»

«Desmond fram til midnatt og Garth til i morgen tidlig», sa en annen. «Han er tilbake fra ferie.»

«Forhåpentligvis har ferien gjort ham lysere til sinns», sa May. «Og det hadde jeg sagt til ham hvis han var her», la hun til siden hun nettopp hadde sett ham på kjøkkenet.

«Det vet jeg at du ville gjort, May», svarte Garth. Han tok koppen med inn på det overfylte personalrommet mens han smilte skjevt.

«Så, har det hjulpet med ferie?», spurte May, før hun raskt glemte alt om overlegen da hun så hvem som kom inn døren. «Lina!» May smilte fra øre til øre. «Jeg håpet at vi fikk deg.»

«Jeg trodde jeg ville bli forsinket», svarte Lina. Garth rørte i teen mens han stirret på den nyankomne.

Hun så forsinket ut.

Det lange, svarte håret hang løst, og andpusten la hun stetoskopet rundt halsen og festet ID-kortet. Hun virket bare … stressa. «Jeg lovet mamma å stikke innom, og hun hadde munndiaré, og da jeg kom hit, fant jeg ikke uniformen …»

«Vi har flyttet dem», sa Dianne en av sykepleierne. «Kirurgene stjal dem hele tiden, så nå ligger de bak skapene.»

«Jeg vet det nå», sa Lina og satte seg ved siden av Garth. Hun bøyde seg ned for å knyte joggeskoene. «Men jeg følte meg som nykomlingen som må spørre om hvor ting er …»

«Du er aldri nykomlingen», sa May. «Hvordan går det med moren din?»

«Ute på en heit date», svarte Lina. «Jeg måtte farge etterveksten. Hun pleier å si at hun er midt i førtiårene.»

«Hvis jeg ikke husker feil, var hun i midten av førtiårene da du hadde praksis», lo May. «Lina hadde praksis her», la hun til i tilfelle ikke alle visste det.

Det var omtrent en så omfattende introduksjon man gjerne fikk. Vaktlisten var lang og i stadig endring, og det var nye ansikter hele tiden. Garth skjønte at selv om han i løpet av sine seks måneder på Primary aldri hadde møtt henne, var Lina her regelmessig.

De glemte henne snart da May fortsatte å grille ham.

«Så, hjalp det?» spurte hun.

«Unnskyld?» Han var vant til at samtaler sporet av og at May hoppet inn der de sluttet, men han husket ikke hva de snakket om før Lina kom.

Slett ikke alle hadde glemt den nyeste ankomne. Garth var faktisk veldig bevisst hennes nærvær.

Hun tok for mye plass.

Hun var så vidt borti ham, men hun hadde gått fra å knyte skoene til å feste håret i en hestehale, og var en uroklump ved siden av ham som overtok sansene hans og fylte dem med nyvasket hår og lyden av fresende kullsyre  da hun åpnet en brusboks og tok en slurk.

«Det var bedre», sa hun til seg selv, og han måtte beherske seg for ikke å svare.

Det var vanskelig å fokusere når hun snek seg inn i hans vanligvis så ugjennomtrengelige bevissthet. Han irettesatte seg selv og forsøkte å huske hva de hadde snakket om før denne kvinnen dumpet ned ved siden av ham. «Jeg henger ikke helt med, May», innrømte han. «Hva sa du?»

«Har ferien gjort deg lysere til sinns?»

«Selvsagt», svarte han tørt, vel vitende om at May både var ertende og nysgjerrig.

Han hadde håpet at ferien ville hjelpe, og det hadde fungert en stund, men på vei hjem fra Wales, matchet skyene og den grå himmelen humøret hans. Dagene var fortsatt korte, og innen han var tilbake i leiligheten, hadde det mørknet, og stedet som skulle være en ny start, føltes bare kaldt og tomt.

Eller var det han som var kald og tom?

Det var ett skritt fram og ti tilbake, men slik var det alltid når han dro til Wales.

«Hvordan gikk ferien?» spurte Dianne.

«Greit», svarte Garth, selv om det hadde vært et lite helvete.

Men et nødvendig lite helvete.

«Du hadde to ukers ferie, ikke sant?»

Kan de ikke la det ligge? tenkte Garth for seg selv. Samtidig visste han at han ville vært den første til å spørre om en kollegas ferie eller hvordan helgen hadde vært. Han hadde også lovet seg selv å prøve, å virkelig satse på en ny start, så han svarte bekreftende.

«Hvor dro du?» brøt May inn i den heller ensidige samtalen. «Hva gjorde du? Fikk du vært sammen med familien?»

Det fristet å være ærlig, ikke fordi han ville ha sympati, men på grunn av stillheten han visste ville følge, men han avledet heller. «Nei.» Han ristet på hodet. «Det ble ikke tid til det. For å være ærlig var jeg opptatt med …»

Han senket stemmen og lente seg litt fram, som om han skulle si noe hemmelig, og May lente seg fram selv også, stolt over at den ellers så private Garth skulle avsløre noe om seg selv. «Sa jeg at jeg bestilte time til personlighetstransplantasjon mens jeg var på ferie, i håp om at jeg plutselig skulle begynne å dele privatlivet mitt med dere?» Han hørte noen le ved siden av seg. Lina hadde tydeligvis fått med seg det sarkastiske svaret.

Det hadde May også. «Det var ikke vellykket, altså.»

«Nei», sa Garth, «det var ikke det».

«Vel.» May reiste seg for å ta fatt på natten, og det gjorde også resten av teamet. «Vi får bare ta til takke med det vi har.»

Det var godhjertet erting, og da hele teamet, inkludert Lina, reiste seg for å gå, ropte han dem tilbake. «Men jeg tok med disse.» Han plasserte en gigantisk papirpose på bordet. «De smaker best den dagen de er bakt.»

«Hva er det?» spurte May. Hun tok opp posen og åpnet den.

«Walisiske kaker.»

«Det ser ikke ut som kaker.» May rynket på nesen og forsynte seg med en.

Flere gjorde det samme, men Garth så at Lina trakk seg litt unna, sikkert fordi hun ikke var fast ansatt. «Bare ta», sa han.

«Kanskje når jeg har pause …»

«De er nok borte da», svarte Garth. «Jeg ville ikke ventet hvis jeg var deg.»

«Ok …», sa Lina. Hun forsynte seg med en kake og pakket den inn i en serviett. «Tusen takk.»

«Vær så god.»

«Ikke bry deg om ham», hørte han May si til Lina da sykepleierne spredte seg utover til de forskjellige avdelingene. «Han er ikke så gretten som han virker.»

Stemmene forsvant, og Garth var ikke akkurat overrasket over måten May oppsummerte ham på, men det gjorde likevel litt vondt. Han hadde vært fast bestemt på å komme tilbake med en ny holdning.

Ny leilighet.

Ny start.

Det hadde vært planen, men da de spurte om ferien, hadde han snublet i første hinder.

May hadde tatt et lite ord med ham før han dro.

Eller, ikke akkurat et lite ord, hun hadde stilt et direkte spørsmål. De hadde drukket te på kontoret hennes og gjennomgått den digre papirstabelen som alltid samlet seg, da hun spurte om han hadde problemer hjemme. Han hadde rynket pannen og lurt på hvor i svarte det kom fra.

«Jeg spør bare fordi da jeg hadde problemer med sønnen min, pleide jeg å ta dem med på jobb. Men hvis du har problemer hjemme, kan du alltids snakke med meg. Jeg sier det ikke videre.»

«May …» Han sendte henne et oppgitt smil. Hvordan kunne han ha problemer hjemme når det aldri var noen der? Han svelget og innså at hun på sin vennlige måte hadde sagt at han ikke var særlig hyggelig å være sammen med for tiden. «Det er ingen problemer på hjemmebane.»

«Bra», sa May. «Det var bare et skudd i mørket. Jeg vet ikke engang om du har familie.» Hun la kanskje merke til ansiktsuttrykket hans. «Greit, jeg vet litt. Jeg var med i intervjupanelet, Garth.»

Hjertet sank i ham, for det stemte at han hadde et stort hull i CV-en som han hadde måttet forklare, men han hadde ikke sagt mer enn det aller mest nødvendige. «Alle har ikke bilder på skrivebordet sitt, May», sa han tørt, og stirret på raden av fotografier på hennes. «Er det problemer med jobben jeg gjør?»

«Nei», svarte hun. «Du er en utmerket lege.» Det hørtes ut som ros, men hun utdypet det ikke.

«Var det et tvetydig kompliment?»

«Det er en observasjon, Garth. Du er en utmerket lege, og du er fin å samarbeide med, men jeg vet ikke stort mer om deg siden du ikke gir oss noe annet å gå på.»

Han hadde ingen planer om å åpne seg for May, og aldri i livet om han kom til å bli kompisen deres, men han hadde ny leilighet og to ukers ferie, og hadde vært bestemt på å komme tilbake med et litt mer åpent sinn.

Som Lina?

Hun var fortsatt i tankene hans, og det overrasket ham. Han var ikke vant til denne følelsen.

Bortsett fra den umiddelbare tiltrekningen, som i seg selv virket forstyrrende, var det et tydelig misforhold her. Han hadde møtt henne i cirka to minutter, men visste allerede mer om henne enn hele avdelingen visste om ham. Hun hadde sannsynligvis en singel mor som løy om alderen sin og som datet, og de sto hverandre tilsynelatende nær. Hun hadde jobbet på Primary før og hatet å føle seg som en nykomling.

Alt dette fikk han fra én liten samtale, mens de måtte stramme skrustikkene for å få noe ut av ham.

Han så på de idiotiske kakene, som skulle være en olivengren, et forsøk på å vise teamet at han satte pris på dem.

De visste vel det?

Han sa det ofte, og han takket dem og debriefet dem etter vanskelige tilfeller, og de kunne alltid stole på ham. Men han hadde ikke tenkt å sitte på pauserommet og fortelle hvor han hadde vært på ferie eller i det hele tatt hinte om det helvetet han hadde vært igjennom de siste dagene.

Han hadde funnet ut at det var mye bedre å la privatlivet bli igjen hjemme. Bortsett fra at dette ikke var en midlertidig stilling eller et vikariat, det var en fast jobb. Den første siden  …

Garth lukket øynene.

Etter så mange år var det fortsatt vanskelig å si det, til og med til seg selv.

Lina var usikker på hvem May snakket om mens de gikk gjennom avdelingen.

Hun hadde håpet at samtalen handlet om Garth, for hun hadde merket noe mellom dem og ville vite mer om ham. Men Mays kommentar om at han ikke var så gretten som han virket, fikk hun ikke helt til å stemme med mannen som hadde vært så vennlig, om enn noe fjern.

«Hvem da?» spurte Lina.

«Garth, kveldens overlege.»

«Han virker grei nok», sa Lina. «Men så ga han meg også en søt kjeks, og vi vet alle at jeg kan bestikkes med mat.»

May lo. «Har du møtt ham før?»

«Nei», svarte Lina og tenkte tilbake. Jobben på ambulansen var så variert at hun kunne havne to ganger på Primary på én dag, og så kunne det gå flere uker til neste gang. «Jeg tror ikke det.»

«Han kan virke ekstremt gretten, med mindre du er pasient. Da er han godheten selv. Jeg må innrømme at jeg er svak for ham.»

«Hvor svak, da?» Lina ga kollegaen en vennskapelig dult i siden, og May lo.

«Ingenting sånt, din frekkas. Problemet er at han … han lar seg ikke bli innlemmet i gjengen. Men jeg jobber med saken.»

Det var en merkelig kommentar, men Lina visste hva May mente. Sykehuset hadde sine klikker, og selv om Lina kun jobbet der nå og da, var hun en del av gjengen. Hun småpratet når hun var innom med pasienter, og deltok på julebord og andre tilstelninger. Når hun tenkte etter, hadde hun aldri sett Garth på noe slikt. Hun ville husket den mørke, kjekke mannen. Hun hadde jo lagt merke til ham umiddelbart i kveld.

Hun hadde til og med rødmet da hun så at det kun var ledig ved siden av ham.

Selv stemmen hans var sexy; dyp, med et snev av aksent som han hadde klart å skjule helt til han nevnte de walisiske kakene.

«Men han har kontroll på dette stedet», la May til, «og det er alt jeg ber om. Fint å ha deg her i kveld, Lina.»

May fordelte effektivt oppgaver da de kom til avdeling A. «Du trenger ikke få med deg overleveringen her, Lina. Kan du og studenten Tanya ta avdeling B? Elise er der allerede, hun håper å stenge innen midnatt.» May tittet inn på venterommet. «Selv om jeg tviler på at det skjer.»

«Jeg kjenner kanskje ikke deg?» brøt Huba inn. «Har du jobbet her før?»

«Ikke på en stund», svarte Lina. «Eller, ikke som sykepleier. Du husker kanskje at jeg kom inn med to brannofre for et par måneder siden. Jeg er paramedisiner.»

«Så du er både paramedisiner og sykepleier? Hvordan funker det?»

«Min siste praksisperiode før jeg ble uteksaminert, var på legevakten her; det var vel da jeg bestemte meg for at jeg ville bli paramedisiner …» Hun fikk ikke fullført, for Garth kom inn, og Huba ble merkbart oppskjørtet.

«Tusen takk, Garth. Jeg vil bare at du sjekker hånden til en pasient før han skrives ut. Jeg er redd han ikke er ærlig, og at det er et menneskebitt.»

«Har du gitt ham antibiotika?» spurte Garth mens han leste notatene.

«Ja, men jeg vil likevel gjerne at du sjekker. Jeg frykter at senen er skadet og at han bør legges inn.»

Garth grep pasientkortet og skyndte seg mot avlukket. Han snudde seg og så på Huba. «Kommer du?»

«Selvsagt.»

De kom tilbake like etterpå, og han ga Lina kortet. «Huba har rett. Det er et menneskebitt, selv om han ikke vil innrømme det. Sørg for at han forstår hvor viktig det er å holde hånden høyt, og at han kommer tilbake til kontroll i morgen.»

«Den er grei», sa Lina og så seg rundt på venterommet til avdeling B, som begynte å tømmes for folk.

«Og kanskje du kan stenge her», sa Garth.

Lina skulle til å svare bekreftende, men Huba protesterte. «May vil holde åpent minst fram til midnatt.»

Lina rynket pannen lett. May hadde ikke akkurat sagt det, men hun kunne ikke korrigere Huba foran sjefen hennes. Hun nikket til Garth. «Greit», sa hun da han gikk, men hun følte en viss spenning i rommet. Huba bekreftet dette da hun la fra seg pennen og gned seg over øynene med en bekymret mine.

«Jeg burde ikke bedt ham om å sjekke den hånda.»

«Selvsagt burde du det hvis du var bekymret. Og du har rett angående menneskebitt; de kan bli skikkelig fæle», sa Lina. «Han burde ikke få deg til å føle deg skyldig.»

«Han gjør ikke det. Han er faktisk veldig ivrig på at jeg sjekker ting med ham. Men jeg spør ofte for tiden.» Lina forsto ikke helt. «Den kvelden med husbrannen … da du kom inn med brannofrene …» fortsatte Huba. De  brune øynene ble fylt av tårer og hun ristet på hodet. «Det spiller ingen rolle …»

Det gjorde tydeligvis det, for Huba ble veldig stille. Lina var nysgjerrig, men fant ut at hun ikke skulle spørre mer siden Huba tydeligvis ikke ville snakke om det.

Det hadde vært en intens natt. Tre barn og moren deres døde, og selv om hun ikke husket at Garth var der da hun trillet inn moren, hadde han kanskje vært i området og i dystert humør, i likhet med mange andre den kvelden.

«Hvis du vil prate …» sa Lina og berørte Hubas arm.

«Tusen takk», svarte Huba, men ristet på hodet. «Det går bra.»

«Eller ta en kaffe?» foreslo Lina.

«Gjerne», smilte Huba.

«Jeg fikser det.»

Lina gikk for å lage kaffe til Huba. Det lå fortsatt et par kakekjeks i posen fra Garth. Hun la dem på en tallerken, men idet hun satte dem foran en takknemlig Huba, spraket det i intercomen, og May ba Lina om å hjelpe til med en pasient som straks var ventet til Traumeavdelingen.

Det var kaos på avdeling A. Alle avlukkene var fulle, og det sto flere senger i inntaksområdet, hvor Lina vanligvis kom inn som paramedisiner. Hun havnet midt oppi en full gjenopplivning. En toåring hylte som besatt, med mange ansatte rundt seg. I tillegg jobbet et kriseteam med en ung kvinne, men May signaliserte at hun skulle gå til det midterste avlukket. «Et STEMI-infarkt på vei inn. Vi har tilkalt hjerteteamet, men de er opptatt med en amitriptylin-overdose. Det blir kun deg og Garth til de kommer.»

Garth ordnet med medisiner, og var misfornøyd med å få selskap av kun en sykepleier.

«Hvor er alle sammen?» spurte han. «Det er tidskritisk for pasienten.»

Som om hun ikke visste det. Lina bet i seg en frekk kommentar. «Primærteamet er opptatt ved siden av», svarte hun.

«Det vet jeg», svarte Garth. «Jeg tilkalte dem.»

«Sekundærteamet er tilkalt», sa Lina, som visste at han lurte på hvor sykepleierne var. «Jeg skal sjekke om angiolaben vet noe.»

Siden alle sykepleiervaktene hennes var på Primary, hadde hun en rekke telefonnummer tapet fast på baksiden av ID-kortet, og snart var de rette avdelingene informert. Hun fraktet en IVAC-pumpe til avlukket da ambulansepersonalet trillet inn en askegrå, halvt bevisstløs pasient.

«Walter James, femtiåtte, i London på forretningsreise, ingen kjente allergier.» Dette ble opplyst mens de flyttet mannen fra båren til gjenopplivningssengen.

«Mr. James, du er på Primary Hospital», sa hun og festet sykehusets eget utstyr på ham, men han reagerte knapt. Hun fortsatte med undersøkelsen mens Garth sjekket en annen pasient de hadde trillet inn.

«Har han familie?» spurte hun den ene paramedisineren.

«En ekskone i Nottingham er alt vi fikk ut av ham før blodtrykket falt.»

Lina så på mannen i sengen. Hun var sterk, men ting gikk fortsatt inn på henne til tider, som i dag. Hun dyttet bort alle tanker på faren og det dårlig timede hjerteinfarktet hans, mens ambulansepersonalet avsluttet overleveringen.

«Tusen takk», sa Garth til dem mens han jobbet med pasienten. «Utmerket arbeid.»

Han var kanskje litt gretten, men Lina likte at han takket dem. Hun var vant til å bli ignorert når de kom inn med kritisk syke pasienter, og satte pris på overleger som tok seg tid til å takke.

Men så fortsatte Garth å bjeffe da pasientens hjerterytme sank til tretti, og han begynte med brystkompresjoner. «Han må intuberes», sa han til Lina, som om hun fortsatt var på skolebenken. «Kan du ta over kompresjonene mens jeg …?»

Medisinene var trukket opp og intubasjonssettet åpnet, så hun tok over mens han snakket. Garth medisinerte raskt den stakkars mannen og så seg om etter en ny IVAC-pumpe.

«Der står en der.» Lina nikket mot pumpen mens hun fortsatte med kompresjonene.

Snart var Mr. James intubert, og med medisiner i blodomløpet reagerte han heldigvis bra på hjertemassasjen. Innen anestesilegen og kardiologen kom, var blodtrykket forbedret.

«Hvordan går det?» May stakk hodet inn.

«Bra». Garth nikket. «Vi overfører ham til angiolaben. Hvordan går det med den unge damen?»

«Hun blir overført til intensivavdelingen. Kan du snakke med familien hennes igjen? De forstår ikke hvor alvorlig det er for henne.»

«Selvfølgelig». Garth nikket.

«Hva med han der?» spurte May. «Noen familie?»

«Nei. Kun en ekskone så langt», svarte Lina mens hun sjekket pasientens lommebok. «Ingenting på mobilen hans heller.»

«Jeg kan ta over», foreslo May, «mens du prøver å finne ut mer.»

Lina fant Garth etter at han hadde snakket med familien til overdosepasienten, og informerte ham om det lille hun hadde funnet ut av. «Den eneste kontakten jeg finner, er ekskona. Jeg har forsøkt jobben, men det er midnatt så jeg traff ingen der.»

«Han har ingen nødkontakter?»

«Nei», svarte Lina. «Jeg venter på informasjon fra hotellet, men de var ikke akkurat hjelpsomme.»

«Vel, vi får ringe ekskona», sa Garth. «Lurer på hvor glad hun blir for å høre fra meg …»

«Hun setter sikkert pris på å få vite det, og om ikke annet, kan hun nok få satt deg på sporet av noe.» Hun stoppet opp. Han var tross alt overlege, og skjønte nok alt dette, men likevel la hun til: «De har kanskje barn sammen.» Hun smilte spakt. Dette ble litt for nært virkeligheten. Hennes egen far hadde hatt et massivt hjerteinfarkt, og de fikk ikke beskjed før trettiseks timer senere. Hun ønsket ikke det samme for familien til Mr. James.

«Jeg ringer henne. Takk», la han til. «Godt jobba.»

«Selv takk», sa Lina, som hun ville sagt til Brendan eller en hvilken som helst annen kollega. «God jobbet.» Hun så at May kom bort til dem, og smilte. «Jeg går tilbake til avdeling B.»

«Nei, jeg stenger den», svarte May. «Du kan ta din første pause.»

Lina presset leppene sammen. Ingen ville ha den første pausen, for da ble resten av natten så lang.

May må ha sett det. «Hvis du ikke vil ha den første pausen, kan du jobbe heltid her, så får du velge fritt.»

«Jeg er ikke så desperat», smilte Lina, og gikk til tekjøkkenet, hvor hun laget seg en kaffe og tok ut lunsjboksen sin fra kjøleskapet. Hun fortsatte til pauserommet, og selv om hun ikke var sulten, åpnet hun folien rundt sandwichen med tunfisk, salat og majones.

Lina ble sittende alene, og da maten var oppspist, gikk hun tilbake mot avdelingen. Før hun kom så langt, fikk hun øye på kollegaen Brendan, som redde opp en båre etter å ha kommet inn med en pasient.

«Hei», smilte Lina, og stoppet opp siden hun fortsatt hadde pause. «Hvordan går det?»

«Travelt», sa Brendan, og fortalte om en knivstikking og  en annen pasient de nettopp hadde kommet med – Amy Hill.  «Hun er veldig forvirret, stakkar. Hun mistet mannen sin nå i julen og spør etter ham hele tiden. Hun var i fin form i går, ifølge hjemmesykepleieren. Men hvordan går det med deg, da?» spurte han og la noen brukte lakener i skittentøykurven. «Hvordan er livet på den andre siden?»

«Bra», svarte Lina. Brendan nikket anerkjennende da hun fortalte hvordan det hadde gått. Men hun kunne se at tankene hans var et annet sted, og han kikket raskt på telefonen sin.

«Hvordan står det til med Alison»? spurte hun.

«Vi var her tidligere i dag. Alison trodde hun hadde veer, så vi tilbrakte halve dagen på fødeavdelingen. De la henne til overvåkning et par timer, før de sendte henne hjem. Jordmoren tror det nærmer seg. Jeg hater å la henne være alene …»

«Det vet jeg.» Lina klappet ham på armen.

«Jeg er så bekymret», innrømte Brendan. «Og helsikes Peter …» Han nikket mot partneren sin for kvelden. «Han ba meg slutte å prate så mye om det. Jeg savner deg virkelig, Lina.»

«Jeg vet det». Peter hadde kanskje et poeng, men det eneste Brendan tenkte på innimellom pasienter nå, var Alison og babyen. «Bare ignorer ham», sa hun. «Kanskje du kan …»

Hun fikk ikke fullført, for Garth avbrøt henne bryskt.

«Lina!» bjeffet han. «Når dere to er ferdige med kosepraten, kan du kanskje rydde ut av avlukke fem så vi får pasienten vekk fra korridoren?»

«Selvfølgelig», sa Lina. «Vi var ferdige her uansett.» Han ventet ikke for å høre på svaret, og hun himlet med øynene mens hun så ham skride av gårde. «Han er visst ikke av de vennligste», sa hun. «Jeg får gå.»

«Han skal bare passe seg», smilte Brendan. «Den stakkars fyren aner ikke hvem han har med å gjøre.»

Det var kaos i avlukke fem, men snart var det ryddig, lageret fylt opp, og klargjort til neste pasient. Men Lina var sinna, og da Garth stakk hodet inn for å sjekke, ba hun om å få et par ord med ham.

«Jeg hadde faktisk pause da du kjeftet på meg midt i korridoren», sa hun. «Du trenger ikke snakke til meg som om jeg var en unge, når jeg faktisk …»

Hun stoppet litt opp; ikke fordi hun var tom for ord, men fordi pusten gikk ut av henne. Øynene hans hadde samme blånyanse som den blå timen, og var like fengslende. Og hun som hadde sverget på å holde seg unna menn; det var visst ikke fullt så enkelt.

Hun måtte minne seg selv på at det kun dreide seg om fysisk tiltrekning, og at hun var skikkelig sint. «Jeg har all rett til å snakke med noen uten å få kjeft …»

«Det har du, og jeg beklager». Ikke bare tok han pusten fra henne, nå tok han piffen fra henne også. «Det var virkelig ufint av meg.»

Lina hadde ikke forventet dette. Hun hadde ikke akkurat trodd at de ville krangle, men at han i det minste ville komme med en spydig kommentar eller lekse opp for henne, men istedenfor innrømte han at han hadde gjort en feil.

«Du er tilgitt», sa Lina.

«Tusen takk.»

«Jeg henter pasienten». Da Lina gikk sin vei, merket hun at hun holdt pusten og at kinnene var varme.

Unnskyldningen var uventet og hun følte seg opprømt, men ikke på en sint måte.

Opptrinnet hadde endt svært så høflig, og samtidig litt foruroligende på en måte hun ikke helt fikk tak i.

